CELEX: 32022D0174
Language: mt
Date: 2022-02-08 00:00:00
Title: Deċiżjoni ta’ Implimentazzjoni tal-Kummissjoni (UE) 2022/174 tat-8 ta’ Frar 2022 li tiddetermina, għal perjodu ta’ żmien limitat, li l-qafas regolatorju applikabbli għall-kontropartijiet ċentrali fir-Renju Unit tal-Gran Brittanja u l-Irlanda ta’ Fuq huwa ekwivalenti, f’konformità mar-Regolament (UE) Nru 648/2012 tal-Parlament Ewropew u tal-Kunsill (Test b’rilevanza għaż-ŻEE)

9.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 28/40
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/174
         tat-8 ta’ Frar 2022
         li tiddetermina, għal perjodu ta’ żmien limitat, li l-qafas regolatorju applikabbli għall-kontropartijiet ċentrali fir-Renju Unit tal-Gran Brittanja u l-Irlanda ta’ Fuq huwa ekwivalenti, f’konformità mar-Regolament (UE) Nru 648/2012 tal-Parlament Ewropew u tal-Kunsill
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (1) u b’mod partikolari l-Artikolu 25(6) tiegħu,
         Billi:
         
                     (1)
                  
                  
                     Fid-29 ta’ Marzu 2017, ir-Renju Unit tal-Gran Brittanja u l-Irlanda ta’ Fuq (“ir-Renju Unit”) ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. Fis-17 ta’ Ottubru 2019, l-Unjoni u r-Renju Unit laħqu ftehim dwar il-Ftehim dwar il-Ħruġ (2), bi Protokoll rivedut dwar l-Irlanda u l-Irlanda ta’ Fuq u Dikjarazzjoni Politika riveduta (3). Skont dan il-ftehim u wara r-ratifika tiegħu mill-House of Commons tar-Renju Unit, l-adozzjoni tiegħu mill-Parlament Ewropew u l-konklużjoni tiegħu mill-Kunsill, fl-1 ta’ Frar 2020 ir-Renju Unit sar pajjiż terz u fil-31 ta’ Diċembru 2020 id-dritt tal-Unjoni ma baqax japplika għar-Renju Unit u fih.
                  
               
                     (2)
                  
                  
                     L-ikklerjar ċentrali jżid it-trasparenza tas-suq, itaffi r-riskju tal-kreditu u jnaqqas ir-riskju ta’ kontaġju f’każ ta’ inadempjenza ta’ parteċipant wieħed jew aktar f’kontroparti ċentrali (central counterparty, CCP). Il-forniment ta’ servizzi bħal dawn huwa għaldaqstant kruċjali għas-salvagwardja tal-istabbiltà finanzjarja. Barra minn hekk, strumenti finanzjarji kklerjati mis-CCPs huma essenzjali wkoll għall-intermedjarji finanzjarji u l-klijenti tagħhom, pereżempju biex jiħħeġġjaw ir-riskji tar-rata tal-imgħax, b’implikazzjonijiet għall-funzjonament tal-ekonomija reali tal-Unjoni.
                  
               
                     (3)
                  
                  
                     Skont il-Bank għall-Ħlasijiet Internazzjonali, fil-31 ta’ Diċembru 2020 l-ammont nozzjonali pendenti tad-derivattivi barra l-Borża (Over the Counter, OTC) kien madwar EUR 477 triljun mad-dinja kollha, li minnhom id-derivattivi tar-rati tal-imgħax jirrappreżentaw madwar 80 % u d-derivattivi f’munita barranija kważi 17 %. Aktar minn 30 % tad-derivattivi OTC kollha huma denominati f’euro u f’muniti oħrajn tal-Unjoni. Is-suq tal-ikklerjar ċentrali tad-derivattivi OTC huwa kkonċentrat ħafna, partikolarment is-suq tal-ikklerjar ċentrali ta’ derivattivi OTC tar-rata tal-imgħax denominati f’euro, li aktar minn 90 % minnhom huma kklerjati f’CCP unika stabbilita fir-Renju Unit (“CCP tar-Renju Unit”).
                  
               
                     (4)
                  
                  
                     Fil-kuntest fejn volum sinifikanti bħal dan ta’ tranżazzjonijiet finanzjarji denominati f’muniti tal-Unjoni jiġi kklerjat permezz ta’ CCPs tar-Renju Unit, il-ħruġ tar-Renju Unit mis-suq intern u mill-qafas assoċjat tal-Unjoni ta’ regolamentazzjoni, superviżjoni u infurzar fis-settur finanzjarju ħoloq sfidi kbar għall-awtoritajiet tal-Unjoni u tal-Istati Membri rigward is-salvagwardja tal-istabbiltà finanzjarja.
                  
               
                     (5)
                  
                  
                     Fil-21 ta’ Settembru 2020 il-Kummissjoni adottat id-Deċiżjoni ta’ Implimentazzjoni (UE) 2020/1308 (4) sabiex tindirizza r-riskji possibbli għall-istabbiltà finanzjarja li jistgħu jirriżultaw bħala konsegwenza ta’ interruzzjoni f’daqqa fil-forniment tal-ikklerjar ta’ derivattivi minn CCPs tar-Renju Unit lill-membri tal-ikklerjar u lill-klijenti tal-Unjoni. Din id-Deċiżjoni tiddetermina li l-qafas regolatorju applikabbli għas-CCPs tar-Renju Unit jitqies bħala ekwivalenti għar-rekwiżiti stabbiliti fir-Regolament (UE) Nru 648/2012. Din id-Deċiżjoni tapplika biss għal perjodu limitat u tiskadi fit-30 ta’ Ġunju 2022.
                  
               
                     (6)
                  
                  
                     L-impatt tal-ħruġ tar-Renju Unit mill-Unjoni kien is-suġġett ta’ diversi komunikazzjonijiet mill-Kummissjoni lill-Parlament Ewropew, lill-Kunsill u lill-Bank Ċentrali Ewropew, fosthom Komunikazzjoni dwar it-trawwim tal-ftuħ, tas-saħħa u tar-reżiljenza (5). F’din il-Komunikazzjoni, kien hemm aspettattiva ċara li l-membri tal-ikklerjar tal-Unjoni jnaqqsu l-iskoperturi u d-dipendenza tagħhom fuq is-CCPs tar-Renju Unit li huma sistemikament importanti għall-Unjoni, b’mod partikolari skoperturi ta’ derivattivi OTC li huma denominati f’euro u muniti oħra tal-Unjoni.
                  
               
                     (7)
                  
                  
                     Wara din il-Komunikazzjoni, fil-bidu tal-2021, il-Kummissjoni stabbiliet Grupp ta’ Ħidma dwar l-opportunitajiet u l-isfidi relatati mat-trasferiment tal-ikklerjar ta’ derivattivi mir-Renju Unit lejn l-Unjoni. Il-Grupp ta’ Ħidma kkonċentra fuq kif tista’ titnaqqas id-dipendenza eċċessiva tal-Unjoni fuq is-servizzi tal-ikklerjar li jipprovdu s-CCPs stabbiliti fir-Renju Unit, filwaqt li identifika l-ostakli possibbli biex jitnaqqsu l-iskoperturi fis-CCPs tar-Renju Unit, jinstabu modi kif jingħelbu dawn l-ostakli kif ukoll inċentivi biex is-servizzi tal-ikklerjar jiġu ttrasferiti lejn CCPs stabbiliti fl-Unjoni.
                  
               
                     (8)
                  
                  
                     Id-diskussjonijiet tal-Grupp ta’ Ħidma kkonkludew li xi tranżazzjonijiet ikklerjati f’CCPs tar-Renju Unit sempliċement ma jistgħux jiġu kklerjati x’imkien ieħor f’dan il-mument u li se jkun hemm bżonn ta’ taħlita ta’ miżuri differenti biex tiġi żviluppata l-kapaċità tal-ikklerjar proprja tal-Unjoni u jitnaqqsu l-iskoperturi eċċessivi tal-parteċipanti fis-suq tal-Unjoni għal CCPs tar-Renju Unit sistemikament importanti fis-snin li ġejjin. Fid-dawl ta’ dawn id-diskussjonijiet, id-data ta’ skadenza tad-Deċiżjoni ta’ Implimentazzjoni (UE) 2020/1308 hija kmieni wisq sabiex il-kapaċità tal-ikklerjar tal-Unjoni tiġi żviluppata għal livell adegwat. Peress li r-raġunament għall-adozzjoni ta’ dik id-Deċiżjoni ma nbidilx, jiġifieri li jiġu evitati riskji potenzjali għall-istabbiltà finanzjarja f’każ li jkun hemm interruzzjoni f’daqqa biex il-membri tal-ikklerjar tal-Unjoni jkollhom aċċess għas-CCPs tar-Renju Unit, huwa għaldaqstant meħtieġ li tiġi adottata din id-Deċiżjoni, li ttawwal, għal perjodu ta’ żmien limitat, ir-rikonoxximent li l-qafas regolatorju applikabbli għall-kontropartijiet ċentrali fir-Renju Unit ikun ekwivalenti għall-qafas stabbilit bir-Regolament (UE) Nru 648/2012.
                  
               
                     (9)
                  
                  
                     F’konformità mal-Artikolu 25(6) tar-Regolament (UE) Nru 648/2012, iridu jiġu ssodisfati tliet kundizzjonijiet sabiex jiġi determinat li l-arranġamenti ġuridiċi u superviżorji ta’ pajjiż terz rigward is-CCPs awtorizzati hemmhekk ikunu ekwivalenti għal dawk stabbiliti f’dak ir-Regolament.
                  
               
                     (10)
                  
                  
                     L-ewwel, li l-arranġamenti ġuridiċi u superviżorji tal-pajjiż terz iridu jiżguraw li s-CCPs awtorizzati f’dak il-pajjiż terz jikkonformaw ma’ rekwiżiti ġuridikament vinkolanti li huma ekwivalenti għar-rekwiżiti stipulati fit-Titolu IV tar-Regolament (UE) Nru 648/2012. Ir-Renju Unit inkorpora d-dispożizzjonijiet rilevanti tar-Regolament (UE) Nru 648/2012 fil-liġi nazzjonali tiegħu b’effett mid-data tal-ħruġ tar-Renju Unit mill-Unjoni (6) u għalhekk il-liġi nazzjonali tar-Renju Unit jista’ jitqies ekwivalenti għar-rekwiżiti stabbiliti fit-Titolu IV tar-Regolament (UE) Nru 648/2012.
                  
               
                     (11)
                  
                  
                     It-tieni, l-arranġamenti ġuridiċi u superviżorji tal-pajjiż terz iridu jiżguraw li s-CCPs stabbiliti f’dak il-pajjiż terz ikunu soġġetti għal superviżjoni u infurzar effettivi fuq bażi kontinwa. Sal-31 ta’ Diċembru 2020, is-CCPs tar-Renju Unit kienu taħt is-superviżjoni tal-Bank of England, kif determinat fil-liġi nazzjonali tar-Renju Unit f’konformità mar-Regolament (UE) Nru 648/2012 (7). Bħala parti mill-inkorporazzjoni tar-Regolament (UE) Nru 648/2012 fil-liġi nazzjonali tar-Renju Unit, il-Bank of England jibqa’ responsabbli għas-superviżjoni tas-CCPs wara dik id-data u ma hu previst ebda tibdil importanti f’din is-superviżjoni.
                  
               
                     (12)
                  
                  
                     It-tielet, li l-qafas ġuridiku tal-pajjiż terz irid jipprevedi sistema ekwivalenti effettiva għar-rikonoxximent ta’ CCPs awtorizzati skont reġimi legali ta’ dak il-pajjiż terz. Ir-Renju Unit inkorpora l-elementi ewlenin tas-sistema ta’ ekwivalenza fl-Artikolu 25 tar-Regolament (UE) Nru 648/2012 fil-liġi nazzjonali tar-Renju Unit. Madankollu, ir-Renju Unit introduċa Reġim ta’ Rikonoxximent Temporanju li jissospendi l-emendi ewlenin għar-Regolament (UE) Nru 648/2012 għal perjodu ta’ mill-inqas tliet snin. Dan ir-Reġim ta’ Rikonoxximent Temporanju jagħti wkoll setgħat diskrezzjonali wesgħin lill-Bank of England biex jirtira r-“rikonoxximent meqjus temporanju”, li joħloq inċertezza tad-dritt għas-CCPs rikonoxxuti skont dan ir-reġim. Minkejja dik l-inċertezza, it-tielet kundizzjoni tista’ titqies li hi ssodisfata f’dan il-mument.
                  
               
                     (13)
                  
                  
                     Peress li t-tliet kundizzjonijiet jitqiesu bħala ssodisfati, jenħtieġ li l-arranġamenti ġuridiċi u superviżorji tar-Renju Unit, li huma applikabbli għas-CCPs tar-Renju Unit li kienu diġà stabbiliti u awtorizzati fil-31 ta’ Diċembru 2020, jitqiesu bħala ekwivalenti għar-rekwiżiti stabbiliti fir-Regolament (UE) Nru 648/2012.
                  
               
                     (14)
                  
                  
                     Din id-Deċiżjoni hija bbażata fuq l-informazzjoni attwalment disponibbli għall-Kummissjoni dwar l-arranġamenti ġuridiċi u superviżorji applikabbli għas-CCPs tar-Renju Unit. Jenħtieġ li dawn l-arranġamenti jitqiesu ekwivalenti biss sa fejn ir-rekwiżiti applikabbli għas-CCPs fil-liġi nazzjonali tar-Renju Unit jinżammu, jiġu applikati u infurzati. Ir-rikonoxximent tal-ekwivalenza jista’ jinżamm biss jekk kull tibdil futur fil-qafas regolatorju u superviżorju tar-Renju Unit ma jkollux impatt negattiv fuq l-ekwivalenza f’termini ta’ regolamentazzjoni jew superviżjoni, u dan iwassal għal kundizzjonijiet mhux ekwi bejn is-CCPs tar-Renju Unit u s-CCPs stabbiliti fl-Unjoni (“CCPs tal-Unjoni”) jew għal riskji għall-istabbiltà finanzjarja tal-Unjoni. Peress li l-Kummissjoni tista’ temenda, tissospendi, teżamina mill-ġdid jew tirrevoka din id-Deċiżjoni fi kwalunkwe ħin, b’mod partikolari jekk iseħħu żviluppi li jaffettwaw id-determinazzjoni tal-ekwivalenza, l-iskambju effettiv ta’ informazzjoni u l-koordinazzjoni tal-attivitajiet superviżorji bejn l-Awtorità Ewropea tat-Titoli u s-Swieq (European Securities Markets Authority, ESMA) u l-Bank of England huma kundizzjoni essenzjali biex tinżamm id-determinazzjoni tal-ekwivalenza matul il-perjodu ta’ validità ta’ din id-Deċiżjoni.
                  
               
                     (15)
                  
                  
                     Dan l-iskambju ta’ informazzjoni bejn l-ESMA u l-Bank of England jeżiġi l-konklużjoni ta’ arranġamenti ta’ kooperazzjoni komprensiva u effettiva f’konformità mal-Artikolu 25(7) tar-Regolament (UE) Nru 648/2012. Dawn l-arranġamenti ta’ kooperazzjoni għandhom jiggarantixxu l-iskambji tal-informazzjoni rilevanti kollha mal-awtoritajiet imsemmija fl-Artikolu 25(3) tar-Regolament (UE) Nru 648/2012, inkluż il-BĊE u l-membri l-oħrajn tas-Sistema Ewropea ta’ Banek Ċentrali, għall-fini ta’ konsultazzjoni ma’ dawn l-awtoritajiet dwar l-istatus rikonoxxut ta’ CCPs tar-Renju Unit jew meta din l-informazzjoni tkun meħtieġa biex dawn l-awtoritajiet iwettqu l-kompiti superviżorji tagħhom.
                  
               
                     (16)
                  
                  
                     L-arranġamenti ta’ kooperazzjoni stabbiliti skont l-Artikolu 25(7) tar-Regolament (UE) Nru 648/2012 iridu jiggarantixxu li l-ESMA jkollha aċċess immedjat fis-sitwazzjonijiet kollha, fuq bażi kontinwa, għall-informazzjoni kollha, inkluża informazzjoni li tippermetti l-valutazzjoni ta’ kull riskju materjali li joħolqu s-CCPs tar-Renju Unit għall-Unjoni jew l-Istati Membri tagħha, direttament jew indirettament. Għaldaqstant, jenħtieġ li l-arranġamenti ta’ kooperazzjoni jispeċifikaw mekkaniżmi u proċeduri għal skambju immedjat ta’ informazzjoni relatata ma’ attivitajiet tal-ikklerjar ta’ CCPs tar-Renju Unit fir-rigward ta’ strumenti finanzjarji denominati f’muniti tal-Unjoni, ta’ ċentri tan-negozjar, ta’ parteċipanti tal-ikklerjar kif ukoll ta’ sussidjarji ta’ istituzzjonijiet ta’ kreditu u ditti ta’ investiment tal-Unjoni; ma’ arranġamenti tal-interoperabbiltà ma’ CCPs oħrajn; ma’ riżorsi proprji; mal-kompożizzjoni u l-ikkalibrar ta’ fondi ta’ inadempjenza, ma’ marġini, riżorsi likwidi u portafolli tal-kollateral fosthom il-kalibrazzjonijiet ta’ telf impost u testijiet tal-istress. Iridu jispeċifikaw ukoll il-mekkaniżmi u l-proċeduri għan-notifika immedjata ta’ kull tibdil li jaffettwa lis-CCPs tar-Renju Unit jew l-arranġamenti ġuridiċi u superviżorji tar-Renju Unit applikabbli għas-CCPs tar-Renju Unit u għan-notifika immedjata tal-ESMA ta’ kull żvilupp fir-rigward tas-CCPs tar-Renju Unit li jista’ jaffettwa l-politika monetarja fl-Unjoni. Il-Bank of England irid ukoll jikkoopera mill-qrib mal-awtoritajiet tal-Unjoni f’konformità mal-Artikolu 25(7). B’mod partikolari, huwa importanti li jkun hemm arranġamenti ta’ kooperazzjoni effettivi bejn l-ESMA u l-awtoritajiet responsabbli tar-Renju Unit fir-rigward tal-koordinazzjoni tal-attivitajiet superviżorji tagħhom, inklużi, b’mod partikolari, proċeduri biex tiġi indirizzata kull sitwazzjoni ta’ emerġenza relatata mas-CCPs rikonoxxuti tar-Renju Unit li għandhom jew jista’ jkollhom impatt negattiv fuq il-likwidità tas-suq jew l-istabbiltà tas-sistema finanzjarja tal-Unjoni.
                  
               
                     (17)
                  
                  
                     L-awtoritajiet tar-Renju Unit mistennija jinfurmaw lill-Unjoni bil-bidliet kollha għall-qafas regolatorju jew superviżorju tar-Renju Unit li jaffettwaw il-forniment ta’ servizzi tal-ikklerjar fir-Renju Unit. Il-Kummissjoni, f’kooperazzjoni mal-ESMA, se timmonitorja kull tibdil introdott fl-arranġamenti ġuridiċi u superviżorji li jaffettwaw il-forniment ta’ servizz tal-ikklerjar fir-Renju Unit, żviluppi tas-suq kif ukoll l-effikaċja tal-kooperazzjoni superviżorja, inkluż l-iskambju immedjat ta’ informazzjoni bejn l-ESMA u l-Bank of England. Il-Kummissjoni tista’ twettaq rieżami fi kwalunkwe ħin meta minħabba l-iżviluppi rilevanti jkun neċessarju li tirrivaluta l-ekwivalenza mogħtija b’din id-Deċiżjoni, inkluż meta l-awtoritajiet tar-Renju Unit ma jikkooperawx b’mod effikaċi, ma jippermettux valutazzjoni effikaċi tar-riskju li s-CCPs tar-Renju Unit joħolqu għall-Unjoni jew l-Istati Membri tagħha jew l-azzjonijiet li jieħdu s-CCPs tar-Renju Unit jew il-Bank of England jippromwovu kompetizzjoni inġusta u mhux xierqa.
                  
               
                     (18)
                  
                  
                     Id-dipendenza eċċessiva attwali tal-membri tal-ikklerjar tal-Unjoni fuq is-servizzi pprovduti mis-CCPs tar-Renju Unit għadha tippreżenta riskji għall-istabbiltà finanzjarja tal-Unjoni u għat-trażmissjoni u t-twettiq tal-politika monetarja tal-Unjoni, speċjalment f’każ ta’ stress. Dan ġie kkonfermat mill-valutazzjoni tal-ESMA f’Diċembru 2021 (8). Din il-valutazzjoni identifikat tliet servizzi tal-ikklerjar ipprovduti minn CCPs tar-Renju Unit bħala ta’ importanza sistemika sostanzjali għall-Unjoni jew għal Stat Membru wieħed jew aktar. Filwaqt li din il-valutazzjoni kkonkludiet li, f’dan l-istadju, il-kostijiet tal-irtirar tar-rikonoxximent ta’ dawn is-servizzi tal-ikklerjar ikunu akbar mill-benefiċċji, madankollu hija identifikat riskji u vulnerabbiltajiet importanti b’rabta mar-rikonoxximent kontinwat ta’ dawn is-servizzi tal-ikklerjar, b’mod partikolari, fi żminijiet ta’ stress fis-suq.
                  
               
                     (19)
                  
                  
                     Konsegwentement, u kif enfasizzat fil-Komunikazzjoni dwar “it-trawwim tal-ftuħ, is-saħħa u r-reżiljenza”, (9) jenħtieġ li l-iskoperturi għas-CCPs tar-Renju Unit li huma sistemikament importanti għall-Unjoni, b’mod partikolari l-iskoperturi tad-derivattivi OTC li huma denominati f’euro u f’muniti oħra tal-Unjoni jkomplu jitnaqqsu.
                  
               
                     (20)
                  
                  
                     Għalhekk, jenħtieġ li d-durata ta’ din id-Deċiżjoni tagħti biżżejjed żmien biex tiġi żviluppata l-kapaċità tal-ikklerjar tas-CCPs tal-Unjoni, filwaqt li tesplora modi biex tissaħħaħ il-likwidità f’dawn is-CCPs u biex tiġi estiża l-firxa ta’ soluzzjonijiet tal-ikklerjar li joffru l-infrastrutturi tal-Unjoni, inkluż permezz tal-adozzjoni ta’ miżuri regolatorji li jiffaċilitaw dan il-proċess, sabiex l-iskoperturi tal-membri tal-ikklerjar tal-Unjoni għas-CCPs tar-Renju Unit ikunu jistgħu jonqsu b’mod sinifikanti. Jenħtieġ li din id-Deċiżjoni tagħti wkoll biżżejjed żmien għar-rieżami tal-qafas superviżorju tal-Unjoni għas-CCPs. Għaldaqstant, huwa xieraq li din id-Deċiżjoni tiskadi tliet snin wara d-data tal-applikazzjoni tagħha.
                  
               
                     (21)
                  
                  
                     Jenħtieġ li din id-Deċiżjoni tidħol fis-seħħ b’urġenza sabiex tiġi żgurata ċ-ċertezza tad-dritt għall-membri tal-ikklerjar u ċ-ċentri tan-negozjar stabbiliti fl-Unjoni qabel tiskadi d-Deċiżjoni ta’ Implimentazzjoni (UE) 2020/1308. Sabiex tiġi evitata kull interruzzjoni fir-rikonoxximent tas-CCPs tar-Renju Unit mill-ESMA, jenħtieġ li din tapplika mill-jum wara dak li fih tiskadi d-Deċiżjoni ta’ Implimentazzjoni (UE) 2020/1308.
                  
               
                     (22)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Ewropew tat-Titoli,
                  
               ADOTTAT DIN ID-DEĊIŻJONI:
         
            Artikolu 1
            Għall-finijiet tal-Artikolu 25 tar-Regolament (UE) Nru 648/2012, l-arranġamenti ġuridiċi u superviżorji tar-Renju Unit tal-Gran Brittanja u l-Irlanda ta’ Fuq applikabbli għall-kontropartijiet ċentrali diġà stabbiliti u awtorizzati fir-Renju Unit tal-Gran Brittanja u l-Irlanda ta’ Fuq fil-31 ta’ Diċembru 2020 għandhom jitqiesu ekwivalenti għar-rekwiżiti stabbiliti fir-Regolament (UE) Nru 648/2012.
         
         
            Artikolu 2
            Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-1 ta’ Lulju 2022.
            Għandha tiskadi fit-30 ta’ Ġunju 2025.
         
         
            Magħmul fi Brussell, it-8 ta’ Frar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 201, 27.7.2012, p. 1.
         
            (2)  Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU C 384I, 12.11.2019, p. 1).
         
            (3)  Dikjarazzjoni politika li tistabbilixxi l-qafas għar-relazzjoni futura bejn l-Unjoni Ewropea u r-Renju Unit (ĠU C 384I, 12.11.2019, p. 178).
         
            (4)  Id-Deċiżjoni ta’ Implimentazzjoni tal-Kummissjoni (UE) 2020/1308 tal-21 ta’ Settembru 2020 li tiddetermina, għal perjodu ta’ żmien limitat, li l-qafas regolatorju applikabbli għall-kontropartijiet ċentrali fir-Renju Unit tal-Gran Brittanja u l-Irlanda ta’ Fuq huwa ekwivalenti, f’konformità mar-Regolament (UE) Nru 648/2012 tal-Parlament Ewropew u tal-Kunsill (ĠU L 306, 21.9.2020, p. 1).
         
            (5)  Communication from the Commission to the European Parliament, the Council and the European Central Bank of 4 May 2017, ‘Responding to challenges for critical financial market infrastructures and further developing the Capital Markets Union’ (COM(2017) 225 final), il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment tad-19 ta’ Lulju 2018, “Tħejjija għall-ħruġ tar-Renju Unit mill-Unjoni Ewropea fit-30 ta’ Marzu 2019” (COM(2018) 556 final) u l-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment tat-13 ta’ Novembru 2018, “Tħejjija għall-ħruġ tar-Renju Unit mill-Unjoni Ewropea fit-30 ta’ Marzu 2019: Pjan ta’ Azzjoni ta’ Kontinġenza” (COM(2018) 880 final), Komunikazzjoni mill-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni tad-19 ta’ Jannar 2021, “Is-sistema ekonomika u finanzjarja Ewropea: it-trawwim tal-ftuħ, tas-saħħa u tar-reżiljenza " (COM(2021) 32 final).
         
            (6)  Wara tmiem il-perjodu ta’ tranżizzjoni, diversi atti leġiżlattivi tar-Renju Unit jipprovdu l-qafas regolatorju u superviżorju li jkopri s-servizzi tal-ikklerjar fir-Renju Unit. Dan jinkludi, iżda mhux limitat għalihom, il-European Union (Withdrawal) Act 2018, The Over the Counter Derivatives, Central Counterparties and Trade Repositories (Amendment, eċċ., and Transitional Provision) (EU Exit) Regulations 2020, il-Financial Services (Consequential Amendments) Regulations 2020 u l-Financial Services Contracts (Transitional and Saving Provision) (EU Exit) Regulations 2019.
         
            (7)  Il-Parti 5 ta’ The Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013.
         
            (8)  ESMA, Rapport ta’ Valutazzjoni skont l-Artikolu 25(2c) tal-EMIR, https://www.esma.europa.eu/press-news/esma-news/esma-publishes-results-its-assessment-systemically-important-uk-central
         
            (9)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni tad-19 ta’ Jannar 2021, “Is-sistema ekonomika u finanzjarja Ewropea: it-trawwim tal-ftuħ, tas-saħħa u tar-reżiljenza” (COM(2021) 32 final).